JY LEES NOU Het covid-19 jou werk geëis? Hier is raad om weer werk te kry
Die inperking het ons lewe lelik deurmekaargekrap, maar met geduld kan selfs werksoek vrugte afwerp.
Werksoek kan moeilik en stresvol wees – selfs wanneer dit goed gaan met die ekonomie, wat tans beslis nie die geval is nie.
Die coronaviruspandemie en die inperking het die ekonomie op sy knieë gedwing en dit het gelei tot ernstige werkverliese met maatskappye wat óf sink óf hul begrotings besnoei om te probeer oorleef.
Dis nou uitdagender as ooit tevore om werk te soek. Dalk wonder jy of dit enigsins die moeite werd is om aansoek te doen te midde van die swartgalligheid wat heers. Maar moenie moed verloor nie, sê Simon Royston, besturende direkteur by The Recruitment Lab.
Tye is aan die verander, sê Margot van Graan, bestuurslid by MVG Recruitment. En dis belangrik dat jou benadering tot werksoek daarmee saam verander. Hier is wat jy oor werksoek tydens 'n wêreldwye pandemie moet weet.
"Daarom sal hulle weet waarna 'n onderneming soek en kan hulle jou leiding gee met jou aansoek." Maar moenie net op werwingsagentskappe staatmaak nie; gaan voort om deur loopbaanportale soos Career Junction, Careers24 en PNet na geadverteerde geleenthede te soek.
Die meeste betroubare agentskappe teken in by loopbaanportale om aktiewe kandidate op die webtuistes op te spoor. "Sorg dus dat jy 'n aanlyn teenwoordigheid het. Gebruik die loopbaanportale," benadruk Margot.
"Dis veel bekostigbaarder vir adverteerders." Steek ook na familie en vriende voelers uit.
"Dalk weet hulle van iemand wat hulp benodig en kan 'n goeie woord insit. Of dalk kan hulle jou in verbinding plaas met 'n potensiële werkgewer."
Gebruik 'n werwingsagentskap, maar kyk ook self rond. Gebruik ook sosiale media en die internet. Foto: Gallo Images/Getty Images
KAN JY VRYSKUT?
Vryskutwerk is geensins 'n maklike opsie nie. Dit verg tyd en moeite; nie net om aan te gang te kom nie, maar ook om dit vol te hou. Dis ook nie 'n opsie met alle soorte werk nie.
As dit egter moontlik is in jou beroepsveld, is dit 'n wonderlike manier om jou vaardighede te ontwikkel en op 'n manier jou eie baas te wees.
Die beste plek om vir vryskutwerk te begin soek is binne jou onmiddellike beroepskring, sê Benek Lisefski, 'n rekenaarprogrammeerder wat al byna 20 jaar lank as vryskut werk.
Gaan loer na hierdie webtuistes: nichemarket.co.za, upwork.com/l/za, nosweat.work
Dit verg beplanning, toewyding en die regte ingesteldheid. Maar as jy bereid en in staat is om die sprong te waag, kan dit ongelooflik lonend wees, sê Evadne Cupido, wat haar liefde vir kos maak in 'n onderneming omskep het.
Evadne Cupido het haar passieprojek, kos maak, in 'n lonende onderneming omskep. Foto: Verskaf
Sy is in 2015, ná byna 20 jaar in die mediabedryf, uit diens gestel. Sy was toe 'n nuwe ma en het begin vryskutwerk doen om geld te verdien. Maar 'n jaar later het sy 'n geleentheid raakgesien om van koers te verander.
"Ek was nog altyd lief vir kos, en 'n vriend het voorgestel ek maak kerrie-en-rys en versprei die nuus deur 'n paar mense," sê sy. "Ek het die eerste keer 50 bestellings gekry – en ek het nie geweet hoe om vir 50 mense te kook nie!"
Vandag besit Evadne 'n maatskappy genaamd Made With Love by Evadne. "Ek doen tuisgekookte etes in die week, asook privaat spyseniering vir klein geleenthede."
"Ek is werklik mal oor wat ek doen. Ek was nog altyd iemand wat strawwe spertye geniet – dit is wat my opgewonde maak. "Maar dit is 'n ander soort opwinding dié. Ek het geen berou nie."
Jou CV moet getik word in 'n lettertipe wat maklik is om te lees, met goeie spasiëring en geen spelfoute nie.
Hoewel dit omvattend moet wees en alle relevante besonderhede moet bevat, moet dit bondig wees en tot die punt kom.
Enige prestasies by vorige werke moet gelys word.
"Beklemtoon dit op jou CV, want dit is 'n voordeel," sê Margot.
En as daar enige gapings tussen werkperiodes is, verduidelik wat in daardie tydperk gebeur het.
Let op die bewoording
As jy aansoek doen vir 'n pos in 'n gespesialiseerde veld wat nie ooreenstem met jou vorige posbeskrywing nie, maar vol vertroue is dat jy die rol kan vervul, pas jou CV aan om soortgelyke sleutelwoorde te gebruik, stel Margot voor.
"As jy byvoorbeeld 'n kliëntskakelkonsultant is, maar 'n onderneming is op soek na 'n kliëntedienskonsultant, maak seker dat jy die kliëntedienspligte wat jy gedoen het, beskryf," sê sy.
" 'n Onderneming ontvang baie aansoeke en sal dit wat nie ooreenstem nie, weggooi. Baie van die aanvanklike keuring gaan oor ooreenstemming."
Skryf 'n goeie dekbrief. Verduidelik eerstens die redes vir jou aansoek.
Noem dan hoe jou ervaring aan die posvereistes voldoen en hoe jy 'n verskil by die onderneming kan maak.
Beskryf waarom jy glo jy moet oorweeg word op grond van die vereistes wat in die posadvertensie beskryf word.
As jy vertroud is met die ondernemingskultuur, motiveer waarom jy goed sal inpas.
Moenie jou laat afskrik as die posvereistes verskil van jou vorige posbeskrywing nie.
Gebruik die dekbrief om oor oordraagbare vaardighede uit te brei.
"Byvoorbeeld, iemand wat in die gasvryheidsbedryf werk, wat nog nie oopgestel is nie, kan in 'n restaurant werk," sê Margot.
"Jy werk dalk in 'n ander sektor, maar verrig 'n soortgelyke funksie." Beëindig die brief deur te sê wanneer jy beskikbaar is.
"Kan jy onmiddellik begin of moet jy 'n kennisgewingstydperk uitdien? Dit is inligting wat voornemende werkgewers nodig het."
Na gelang van die aard van die werk is dit ook die moeite werd om te noem of jy die nodige geriewe vir afstandswerk het.